མདོར་ན་གཞུང་མན་ངག་དང་བཅས་པ་ལ་མི་མཁྱེན་པ་གང་ཡང་མེད་པ་ལྟ་བུར་གྱུར་ནས་མཁས་པའི་གྲགས་པ་ཕྱོགས་ཐམས་ཅད་དུ་ཁྱབ།དེ་ནས་དྭགས་པོ་སྙི་སྒོམ་པ་དེ་གྲགས་པ་ཆེ་བར་འདུག་པས་ངས་མི་ཤེས་པའི་ཆོས་ཞུ་རྒྱུ་ནི་ཅི་མེད་ཀྱང༌།ཞལ་ལྟ་བ་ཞིག་ལ་འགྲོ།དེ་ནས་ཁམས་སུ་འགྲོ་དགོངས་ནས་ཞང་དང་གཉིས་སྒམ་པོར་བྱོན་པས།ཞག་བཞི་ན་སྒམ་པོ་པ་མཇལ།ཆོས་ཀྱི་དྲི་བ་དྲི་ལན་མང་དུ་གནང་ནས།དགྱེས་བཞིན་རྗེས་སུ་བཟུང༌།ཕག་གྲུ་རིན་པོ་ཆེ་དགུང་ལོ་ཞེ་གཅིག་ནས་ལོ་གསུམ་བསྟེན་ནས།གདམས་ངག་ཞུས་པས་ཕྱག་རྒྱ་ཆེན་པོའི་རྟོགས་པ་མངོན་དུ་གྱུར།སྔར་གྱི་རྟོགས་པ་ཐམས་ཅད་ཕྱི་ཤུན་དང་སྦུན་པ་ལྟར་བུར་གྱུར་ཏོ་ཞེས་གྲགས་སོ།།དེ་ནས་རྗེ་སྒམ་པོ་པ་དགུང་ལོ་དོན་ལྔ་བཞེས་པ་ན་སྐུ་གཤེགས་པས་དེར་སྡོད་མི་འདོད་པར་གྱུར་ཀྱང༌།སྒོམ་པ་ཚུལ་ཁྲིམས་སྙིང་པོའི་ཕྱག་རོགས་ཞུས་ནས་རེ་ཞིག་བཞུགས།རྗེ་སྒམ་པོ་པས།ཁྱོད་ཀྱི་གདུལ་བྱ་ངམ་ཤོད་རི་ནག་གི་དྲུང་དུ་ཡོད་ཅེས་ལུང་བསྟན་པ་ལྟར།དགུང་ལོ་ཞེ་དགུ་ལོར་ཕག་མོ་གྲུ་པ་ཀུན་བཟང་ནགས་ཁྲོད་དུ་གདན་ས་བརྒྱབ་ནས་ཕག་གྲུ་བཟུང་བས་འགྲོ་མགོན་ཕག་མོ་གྲུ་པ་དང༌།རིན་ཆེན་སྤུངས་པའི་བྲག་རྩར་བཞུགས་པས་མཐའ་རྩ་བ་ཡང་གྲགས།དེར་ལོ་བདུན་ལོན་པ་ན།སྟག་ལུང་ཐང་པ་ལོ་ཉེར་བཞི་ལོན་པ་ཞིག་གིས་མཇལ་ནས་ཉེ་གནས་མཛད།རིམ་གྱིས་སློམ་མའི་ཚོགས་མང་དུ་འདུས།འགྲོ་མགོན་ཡེལ་པ་རླངས་སེང་གེ་རྒྱལ་མཚན་སོགས་སློབ་མ་མོས་གུས་ཅན་མང་པོ་ཞིག་མཚན་ལ་མོས་པ་ཙམ་དང༌།ཞལ་མཇལ་བ་ཙམ་དང༌།བརྡ་དང་རྣམ་འགྱུར་བསྟན་པ་ཙམ་དང༌།བྱིན་རླབས་གནང་བ་ཙམ་གྱིས་རྟོགས་པ་སྐྱེས་ཤིང་གྲོལ་བ་མང་དུ་བྱུང༌།སྐུ་འདའ་ཁར་གྲྭ་ཚོགས་བརྒྱད་བརྒྱ་ཙམ་ཡོད་པ།ཐམས་ཅད་ཡོན་ཏན་ཡོངས་སུ་རྫོགས་པ་ཤ་སྟག་བྱོན།ཕག་མོ་གྲུར་བྱོན་ནས་གྲོང་དུ་ཕེབས་མ་མྱོང་བར་ཆོས་བཤད་སྒྲུབ་ཀྱི་བསྟན་པ་ཁོ་ན་བསྐྱངས་ནས་བཞུགས།མདོར་ན་མཐོང་ཐོས་དྲན་རེག་གི་འགྲོ་བ་དཔག་ཏུ་མེད་པ་དད་པའི་ས་ལ་བཀོད།སྐལ་ལྡན་གྱི་སློབ་མ་ཆེས་མང་པོ་ཞིག་ཚེགས་ཆུང་ངུས་གྲོལ་བར་མཛད་ནས་ལོ་བཅུ་གསུམ་བར་དུ་ཕག་མོ་གྲུ་པའི་གདན་སར་ཆོས་ཀྱི་འཁོར་ལོ་བསྐོར་བས་ཕག་གྲུ་བཀའ་བརྒྱུད་ཅེས་གྲགས་པ་དེ་བྱུང་དེ་ནས་ལྕགས་ཕོ་སྟག་གི་ལོ་ཟླ་བ་བདུན་པ་ཚེས་ཉེར་ལྔ་སྔ་དྲོ་ངོ་མཚར་བའི་ལྟས་དང་བཅས་ཡོངས་སུ་མྱ་ངན་ལས་འདའ་བའི་ཚུལ་བསྟན་ཏོ།།འདིའི་སྐྱེས་རབ་ཀྱང༌།དགེ་སློང་ཆོས་ཀྱི་དཔལ་དུ་གྱུར་པ་སོགས་སྐྱེས་རབ་ཆེན་མོར་གསུངས་པ་ལྟར་ཡིན་ནའང༌།ཐུན་མོང་གདུལ་བྱའི་སྣང་ངོར་སོ་སོའི་སྐྱེ་བོ་ལྟར་བསྟན་པ་དང༌།སྐལ་པ་མཆོག་གི་གདུལ་བྱའི་ངོར།སྐུའི་བཀོད་པ་བརྒྱད་དང་བཅུ་གཉིས་སོགས་དུས་གཅིག་ལ་སྟོན་པ་དང༌།ནག་ཕྱོགས་ཀྱི་མི་མ་ཡིན་མང་དུ་བཏུལ་བ་སོགས་ནི་དབང་པོ་འབྲིང་ལ་གྲུབ་ཐོབ་ཆེན་པོ་བསྟན་པའི་རྣམ་པར་ཐར་པའོ།།འདས་པའི་སངས་རྒྱས་འཁོར་བ་འཇིག་དང༌།ད་ལྟར་གྱི་སྟོན་པ་སངས་རྒྱས་ཉིད་དང་མ་འོང་པའི་སངས་རྒྱས་མི་བསྐྱོད་སྨན་པའི་རྒྱལ་པོར་ཞལ་གྱི་བཞེས་པ་ནི་གདུལ་བྱ་དབང་པོ་ཡང་རབ་ལ་སངས་རྒྱས་ཉིད་དུ་བསྟན་པའི་རྣམ་པར་ཐར་པའོ།།